
Informatīvais ziņojums “Par Sabiedrības integrācijas fonda darbības uzlabojumu priekšlikumiem”
	Iebildums
Biedrība “Latvijas PEN” ir iepazinusies ar informatīvo ziņojumu “Par Sabiedrības integrācijas fonda darbības uzlabojumu priekšlikumiem” un stingri iebilst pret Ministru kabineta sēdes protokollēmuma projekta 4. punktā paredzēto Sabiedrības integrācijas fonda administrēto programmu sadalīšanu starp dažādiem resoriem.

Piedāvātais risinājums pēc būtības virza SIF uz faktisku likvidāciju un ir pretrunā ar neatkarīga audita un starpinstitūciju darba grupas secinājumiem, kas par optimālāko risinājumu atzina SIF saglabāšanu un nostiprināšanu kā pārresorisku, centralizētu finansējuma administrēšanas mehānismu. Programmu sadalīšana palielinās administratīvās izmaksas un slogu, radīs atšķirīgas finansējuma piešķiršanas un uzraudzības prasības, vājinās kopējo pārskatāmību un apdraudēs SIF uzkrātās kompetences saglabāšanu. Tas īpaši negatīvi ietekmēs mazas, jaunas un reģionālas NVO.

Neatkarīgais audits nav identificējis būtiskus trūkumus SIF finansējuma administrēšanā. Auditā konstatētās problēmas ir novēršamas, pilnveidojot SIF pārvaldību, precizējot tā mandātu un nodalot finansējuma administrēšanu no tiešas projektu īstenošanas.

SIF ir būtisks atbalsts Latvijas PEN darbības pilnveidē un atbalstā mērķgrupām. Latvijas PEN šāds atbalsta mehānisms ir nozīmīgs, jo nodrošina skaidru, vienotu un samērīgu pieteikšanās un projektu administrēšanas kārtību, kas ir īpaši svarīga nelielai nevaldības organizācijai ar ierobežotiem administratīvajiem resursiem. Vienkāršotas procedūras ļauj mazāk resursu veltīt administratīvo prasību izpildei un vairāk – organizācijas pamatdarbībai, biedru un sabiedriski nozīmīgu aktivitāšu īstenošanai. Savukārt paredzama finansējuma pieejamība palīdz Latvijas PEN plānot darbību ilgākā termiņā un nodrošināt organizācijas darbības nepārtrauktību. Atbalstāma ir vienota projektu administrēšanas sistēma, taču projektu programmu saturiskajai pārvaldībai būtu jāpaliek to institūciju pārziņā, kurām ir attiecīgās jomas kompetence un izpratne par mērķgrupu. Īpaši pilsoniskās sabiedrības un NVO finansējuma gadījumā būtiska ir arī institucionāla distance no nozaru ministriju politiskās nostājas.
Piedāvātā redakcija
Latvijas PEN aicina pilnībā svītrot protokollēmuma projekta 4. punktu un precizēt 2. punktu, nosakot, ka SIF turpmākā attīstība balstāma scenārijā, kas saglabā un nostiprina SIF kā vienotu, neatkarīgu un pārresorisku publiskā finansējuma administrēšanas mehānismu, vienlaikus rodot risinājumus auditā konstatētajām nepilnībām

